ประกาศกระทรวงการคลัง
ประกาศกระทรวงการคลัง
เรื่อง
ยกเว้นภาษีสรรพสามิต
(ฉบับที่
๗๘)
 

เพื่อประโยชน์แก่การเศรษฐกิจของประเทศ อาศัยอำนาจตามความในมาตรา
๑๐๓ แห่งพระราชบัญญัติภาษีสรรพสามิต พ.ศ. ๒๕๒๗ ซึ่งแก้ไขเพิ่มเติมโดยพระราชบัญญัติภาษีสรรพสามิต
(ฉบับที่ ๒) พ.ศ. ๒๕๓๔ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงการคลังโดยอนุมัติของคณะรัฐมนตรีออกประกาศไว้
ดังต่อไปนี้

ข้อ ๑ รถยนต์นั่งหรือรถยนต์โดยสารที่มีที่นั่งไม่เกินสิบคนที่มีความจุของกระบอกสูบไม่เกินสามพันลูกบาศก์เซนติเมตร
ในประเภทที่ ๐๕.๐๑ (๑.๑) ถึง (๑.๓) และประเภทที่ ๐๕.๐๒ (๑) ถึง (๓) ในบัญชีท้ายประกาศกระทรวงการคลัง
เรื่อง ลดอัตราและยกเว้นภาษีสรรพสามิต (ฉบับที่ ๒๗) ลงวันที่ ๓๐ ธันวาคม พ.ศ. ๒๕๓๔
ซึ่งแก้ไขเพิ่มเติมโดยประกาศกระทรวงการคลัง เรื่อง ลดอัตราและยกเว้นภาษีสรรพสามิต
(ฉบับที่ ๗๒) ลงวันที่ ๒๗ กรกฎาคม พ.ศ. ๒๕๔๗ ที่ได้นำไปติดตั้งชุดอุปกรณ์ที่ใช้ก๊าซธรรมชาติในกระบวนการผลิต
ให้ได้รับยกเว้นภาษีสรรพสามิต เป็นจำนวนเงินเท่าที่เป็นค่าใช้จ่ายในการติดตั้งชุดอุปกรณ์ที่ใช้ก๊าซธรรมชาติ
(NGV  Retrofit) แต่ไม่เกินห้าหมื่นบาทต่อคัน

ข้อ ๒ รถยนต์ตามข้อ ๑ ต้องเป็นไปตามหลักเกณฑ์ และเงื่อนไข
ดังต่อไปนี้
(๑) มีการรับรองมาตรฐานการติดตั้งชุดอุปกรณ์ที่ใช้ก๊าซธรรมชาติในกระบวนการผลิตมาตรฐานของอุปกรณ์ต่างๆ
จากบริษัทที่ผลิตรถยนต์ดังกล่าว และรับรองว่าสามารถใช้เชื้อเพลิงก๊าซธรรมชาติได้ตามแบบที่อธิบดีกรมสรรพสามิตกำหนดหรือรับรอง
(๒) อุปกรณ์ ส่วนควบ และมาตรฐานการติดตั้งต้องเป็นไปตามที่กรมการขนส่งทางบกประกาศกำหนด
โดยจะต้องนำหลักฐานการรับรองจากกรมการขนส่งทางบก ยื่นต่อสรรพสามิตพื้นที่แห่งท้องที่ที่โรงอุตสาหกรรมผลิตรถยนต์ตั้งอยู่ก่อนนำรถยนต์ดังกล่าวออกจากโรงอุตสาหกรรมนั้น
(๓) ผู้ผลิตหรือผู้แทนจำหน่ายที่ได้รับมอบอำนาจจากผู้ผลิตต้องรับประกันการใช้งานรถยนต์ดังกล่าว
ภายใต้เงื่อนไขไม่ต่ำกว่าการรับประกันรถยนต์ที่ไม่ได้ติดตั้งชุดอุปกรณ์ที่ใช้ก๊าซธรรมชาติของผู้ผลิตหรือผู้แทนจำหน่ายรายเดียวกัน
(๔) ผู้ผลิตต้องแสดงหลักฐานค่าใช้จ่ายในการติดตั้งชุดอุปกรณ์ที่ใช้ก๊าซธรรมชาติ
และค่าปรับเปลี่ยนอะไหล่รถยนต์ที่เกี่ยวข้องทั้งหมด
(๕) ผู้ผลิตต้องแจ้งจำนวนรถยนต์ รุ่น หมายเลขแชสซีส์หรือหมายเลขตัวรถ
หมายเลขเครื่องยนต์ของรถยนต์ที่จะนำไปติดตั้งชุดอุปกรณ์ที่ใช้ก๊าซธรรมชาติต่อสรรพสามิตพื้นที่แห่งท้องที่ที่โรงอุตสาหกรรมผลิตรถยนต์ตั้งอยู่ก่อนนำรถยนต์ไปติดตั้ง
(๖) ชุดอุปกรณ์ที่ใช้ก๊าซธรรมชาติ ที่ติดตั้งในรถยนต์จะต้องมีขนาดความจุของถังโดยรวม
ไม่น้อยกว่าหกสิบลิตร หรือไม่น้อยกว่าสิบสองกิโลกรัม
กรณีรถยนต์ที่นำเข้าในราชอาณาจักร แต่ไม่รวมถึงรถยนต์ที่ผลิตในเขตปลอดอากรผู้นำเข้าต้องยื่นหลักฐานการรับรองจากกรมการขนส่งทางบกตาม
(๒) ต่อสรรพสามิตพื้นที่ที่ด่านศุลกากรตั้งอยู่
ภายในเวลาเก้าสิบวันนับแต่วันนำเข้า และต้องแจ้งจำนวนรถยนต์ รุ่น หมายเลขแชสซีส์หรือหมายเลขตัวรถ
หมายเลขเครื่องยนต์ ตาม (๕) ให้กรมศุลกากรทราบ และส่งสำเนาเอกสารดังกล่าว
ให้สรรพสามิตพื้นที่แห่งท้องที่ที่ด่านศุลกากรตั้งอยู่ก่อนวันนำเข้า

ข้อ ๓ การยกเว้นภาษีสรรพสามิตตามข้อ ๑ ให้มีผลเฉพาะรถยนต์ที่ความรับผิดในอันจะต้องเสียภาษีเกิดขึ้น
ระหว่างวันที่ ๑๖ พฤษภาคม พ.ศ. ๒๕๔๙ ถึงวันที่ ๑๕ พฤศจิกายน พ.ศ. ๒๕๕๑

ข้อ ๔[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๓๐ มิถุนายน พ.ศ. ๒๕๔๙
ทนง
พิทยะ
รัฐมนตรีว่าการกระทรวงการคลัง











นันทนา/ผู้จัดทำ
๒ สิงหาคม ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๘๒ ง/หน้า ๑/๒๗ กรกฎาคม ๒๕๔๙